b'\n_START_ARTICLE_\nMarjan Malikovi\xc4\x8d\n_START_SECTION_\nZgodnja leta\n_START_PARAGRAPH_\nMalikovi\xc4\x8deva mati je bila novinarka, o\xc4\x8de pa oficir JLA. \xc5\xa0tiri leta je Marjan obiskoval glasbeno \xc5\xa1olo, kjer se je u\xc4\x8dil igrati klavir, v gimnaziji pa je bil so\xc5\xa1olec Danila Kocjan\xc4\x8di\xc4\x8da, ki ga je navdu\xc5\xa1il za igranje kitare. Vadil jo je tudi \xc5\xa1est ur na dan. Z Danilom sta potem za\xc4\x8dela vaditi in igrati v duetu. Preigravala sta predvsem skladbe Beatlesov, Rolling Stonesov in ostalih takrat popularnih glasbenih skupin.\n_START_SECTION_\n1965\xe2\x80\x931968: Kameleoni\n_START_PARAGRAPH_\nKmalu sta za\xc4\x8dela nastopati po \xc5\xa1olskih proslavah, kjer ju je sli\xc5\xa1al tudi Jadran Ogrin, ki se jima je kmalu pridru\xc5\xbeil. Trojici se je zatem pridru\xc5\xbeil \xc5\xa1e Tulio Furlani\xc4\x8d na bobnih in skupina je bila ustanovljena. Skupina se je prvotno imenovala "The Chameleons", kasneje pa so se preimenovali v Kameleone. Marjan je v skupini prevzel mesto solo kitarista, ker je \xc2\xbbznal en solo, eno dalmatinsko pesmico solirat in je najbolj\xc5\xa1e soliral.\xc2\xab Poleg Marjana so skupino sestavljali \xc5\xa1e Danilo Kocjan\xc4\x8di\xc4\x8d na ritem kitari, Jadran Ogrin na bas kitari, Tulio Furlani\xc4\x8d na bobnih in Vanja Vali\xc4\x8d na klaviaturah, ki se je skupini pridru\xc5\xbeil po nastopu v Piranu. Skupina je vokalno in instrumentalno zorela in se maja 1966 v Zagrebu udele\xc5\xbeila \xc5\xa0ampionata jugoslovanskih ansamblov ter dosegla 1. mesto, ki si ga je delila \xc5\xa1e z zasedbo Roboti. Leta 1967 so pri zalo\xc5\xbebi Diskos izdali EP \xc5\xa0ampioni Jugoslavije, ki vsebuje \xc5\xa1tiri skladbe, med drugimi skladbi \xc2\xbbLa Felicita\xc2\xab\xc2\xa0in \xc2\xbbSjaj izgubljene ljubavi\xc2\xab, s katerima so leta 1966 nastopili na \xc5\xa0ampionatu jugoslovanskih ansamblov. Istega leta je iz\xc5\xa1el \xc5\xa1e en EP skupine, Dedicated to the One I Love, ki je iz\xc5\xa1el pri zalo\xc5\xbebi Jugoton.\n_START_SECTION_\n1968\xe2\x80\x931972: Iz vojske k Faraonom\n_START_PARAGRAPH_\nLeta 1968 je pri\xc5\xa1lo do razprtij med \xc4\x8dlani, Marjan je bil poklican na slu\xc5\xbeenje voja\xc5\xa1kega roka, poleg njega sta bila poklicana \xc5\xa1e Danilo in Tulio in Kameleoni so razpadli. Med slu\xc5\xbeenjem vojske so Marjana obiskali \xc4\x8dlani Faraonov in njihov mened\xc5\xbeer, Marjan Starc. Malikovi\xc4\x8da so povabili v skupino in ta je povabilo po premisleku sprejel in postal \xc4\x8dlan Faraonov. Bobnar Faraonov, Nelfi Depangher, je dejal, da \xc2\xbbje skupina dala vojski en oja\xc4\x8devalec, da so Marjana prej spustili\xc2\xab. Marjan je ob prihodu k Faraonom zahteval eno stvar: \xc2\xbb\xc4\x8ce gremo v to varianto, fantje, bo treba delat mo\xc4\x8dno. Takrat se je prvi\xc4\x8d postavila ta varianta - vaje od zjutraj do kadar je bilo treba, tudi po osem ur na dan in osebna vaja doma. Takrat ni bilo \xc5\xa1ole za kitaro in nobenih bro\xc5\xa1ur in je bilo to treba osebno predelat. No, fantje smo imeli precej talenta in je \xc5\xa1lo to precej hitro naprej.\xc2\xab Faraoni so tako z Marjanom dobili \xc4\x8dlana z ustvarjalnimi ambicijami. Poleg Marjana so pri Faraonih takrat igrali \xc5\xa1e bobnar Nelfi Depangher, kitarist Stojan Dru\xc5\xbeina in bas kitarist \xc4\x8crtomir Janowsky. Faraonom se je za Marjanom pridru\xc5\xbeil tudi Tulio, ki se je po vrnitvi iz vojske najprej vrnil h Kameleonom, po Jadranovem pozivu za vojsko, pa je pri\xc5\xa1el k Faraonom. Skupina je nato, vse do Nelfijevega odhoda v vojsko, nastopala kar z dvema bobnarjema. Kmalu po Nelfijevem odhodu v vojsko, je skupino zapustil tudi Stojan Dru\xc5\xbeina in Faraoni so postali trio. Leta 1970 je iz\xc5\xa1el edini EP skupine, Bera\xc4\x8d (Prosjak)/Matra/Figov list s tremi avtorskimi skladbami. Marjan je napisal glasbo za skladbo "Bera\xc4\x8d (prosjak)". Triu se je zatem pridru\xc5\xbeil \xc5\xa1e klaviaturist Georgij Krastanov "\xc5\xbdoro", skupina pa se je raz\xc5\xa1la januarja 1972.\n_START_SECTION_\n70. leta: Srce in September\n_START_PARAGRAPH_\nMarjan je o odhodu od Faraonov dejal, da je pri\xc5\xa1el nov \xc4\x8das in je imel ob\xc4\x8dutek da s Faraoni stagnira, poleg tega pa je imel dosti ponudb drugih skupin in se je tako odlo\xc4\x8dil za Srce iz Ljubljane. V skupini je zamenjal kitarista Zorana Crnkovi\xc4\x8da. Poleg Marjana so v skupini igrali \xc5\xa1e tolkalist in saksofonist Braco Doblekar, pevec Janez Bon\xc4\x8dina Ben\xc4\x8d, bobnar Pavle Risti\xc4\x8d in bas kitarist \xc4\x8carli Novak, kasneje pa se je skupini pridru\xc5\xbeil \xc5\xa1e klaviaturist Franci \xc4\x8celhar. Za razliko od Kameleonov in Faraonov, je skupina Srce igrala le lastno avtorsko glasbo. Trikrat zapored se je skupina udele\xc5\xbeila festivala Slovenska popevka: leta 1972 s skladbo \xc2\xbbKakor cvet je tvoj obraz\xc2\xab, leta 1973, ko je s skladbo \xc2\xbbSpomin\xc2\xab, Janez Bon\xc4\x8dina Ben\xc4\x8d osvojil nagrado za najbolj\xc5\xa1ega skladatelja debitanta, in leta 1974, ko je izvedla skladbo \xc2\xbbMaj, zlati maj\xc2\xab\xc2\xa0in osvojila 2. nagrado mednarodne \xc5\xbeirije in srebrni prstan revije Stop. Skupina je izdala le eno singl plo\xc5\xa1\xc4\x8do\xc2\xa0\xc2\xbbGvendolina, kdo je bil\xc2\xab, ki je iz\xc5\xa1la leta 1972, leta 2000 pa je bila skladba uvr\xc5\xa1\xc4\x8dena na 98. mesto Seznama 100 najbolj\xc5\xa1ih jugoslovanskih rock skladb po izboru revije Rock Express. Poleg Slovenske popevke, se je skupina udele\xc5\xbeila tudi BOOM Festivala 1973, kjer je izvedla skladbo \xc2\xbbGvendolina, kdo je bil\xc2\xab. Skladba je iz\xc5\xa1la na festivalski plo\xc5\xa1\xc4\x8di Boom Pop Fest \'73. Skupina je igrala do leta 1974, ko je razpadla zaradi Novakovega odhoda v vojsko. _NEWLINE_Konec 1977 se je Malikovi\xc4\x8d pridru\xc5\xbeil skupini September, poleg njega pa sta v skupino pri\xc5\xa1la \xc5\xa1e Jadran Ogrin in Nelfi Depangher. Skupaj so zamenjali Petra Ugrina, \xc4\x8carlija Novaka in Ratka Divjaka, ki so September zapustili zaradi obveznosti s Plesnim orkestrom RTV Ljubljana. Skupina je bila nekak\xc5\xa1na superskupina, ker so bili vsi njeni \xc4\x8dlani vrhunski instrumentalisti. Skupina je gostovala po vsem svetu, od Sovjetske zveze do ZDA. V tak\xc5\xa1ni zasedbi je skupina leta 1977 posnela in izdala singl\xc2\xa0\xc2\xbbPrle upeco ribu\xc2\xab, ki ga je napisal Malikovi\xc4\x8d in so ga pred tem \xc5\xbee posneli Faraoni. Leto kasneje je skupina na Floridi posnela in izdala drugi in zadnji studijski album Domovina moja ter singl\xc2\xa0\xc2\xbbDomovino moja\xc2\xab. Malikovi\xc4\x8d je prispeval glavni vokal pri naslovni skladbi albuma, pri skladbi \xc2\xbbMala Lady\xc2\xab\xc2\xa0pa si je delil glavni vokal z Ben\xc4\x8dem. Skupino je zapustil leta 1979.\n_START_SECTION_\n1979\xe2\x80\x931990: Obuditev Faraonov in Kameleonov ter Karamela\n_START_PARAGRAPH_\nLeta 1979 so Malikovi\xc4\x8d ter Depangher in Piero Pocceco, sedanji bas kitarist Faraonov, ustanovili skupino, ki bi preigravala tuje skladbe, ker se je v tistem \xc4\x8dasu dalo z igranjem po hotelskih terasah dobro zaslu\xc5\xbeit. Trojica je v skupino povabila \xc5\xa1e klaviaturista Ferda Mara\xc5\xbea in postala kvartet. Najprej se niso hoteli poimenovati Faraoni, ker jih niso \xc5\xbeeleli obujati. Po pobudi znanca, da bodo kot Faraoni imeli ve\xc4\x8d nastopov, pa so se poimenovali Faraoni. V tem obdobju so spremljali \xc5\xa1tevilne znane jugoslovanske izvajalce, kot sta Oliver Dragojevi\xc4\x87 in Tereza Kesovija. Skupini se je zatem pridru\xc5\xbeil \xc5\xa1e Slavko Ivan\xc4\x8di\xc4\x87, leta 1982 pa sta Ivan\xc4\x8di\xc4\x87 in Malikovi\xc4\x8d zapustila Faraone._NEWLINE_21. avgusta 1981 je v Avditoriju Portoro\xc5\xbe potekal dobrodelni koncert za Daria Vatovca, bobnarja skupine Boomerang. \xc4\x8clani Kameleonov so bili takrat slu\xc4\x8dajno vsi doma na dopustu. Organizatorji so jih prosili, \xc4\x8de bi se lahko \xc5\xa1e oni udele\xc5\xbeili koncerta in Kameleoni so pristali. Konec oktobra je skupina za\xc4\x8dela s snemanjem albuma Kameleoni, ki je iz\xc5\xa1el \xc5\xa1e istega leta, sledila pa je tudi turneja._NEWLINE_Po odhodu od Faraonov, leta 1982, je Malikovi\xc4\x8d skupaj z bobnarjem Zlatijem Klunom, bas kitaristom Jadranom Ogrinom in klaviaturistom Milanom \xc4\x8cirom Lon\xc4\x8dino ustanovil skupino Karamela. Skupina je bila ena izmed bolj\xc5\xa1ih spremljevalnih skupin v nekdanji Jugoslaviji. Spremljali so \xc5\xa1tevilne znane jugoslovanske izvajalce, kot so Josipa Lisac (Karamela je posnela njen album Ho\xc4\x87u samo tebe), Massimo Savi\xc4\x87, Dado Topi\xc4\x87 (bil je \xc4\x8dlan skupine), Vlado \xc5\xa0timac, Janez Bon\xc4\x8dina in Toma\xc5\xbe Domicelj. Skupina je sodelovala na \xc5\xa1tevilnih festivalih. Leta 1988 so z Malikovi\xc4\x8devo skladbo \xc2\xbb\xc5\xbdelja\xc2\xab\xc2\xa0nastopili na festivalu Va\xc5\xa1 \xc5\xa1lager sezone v Sarajevu. Skupina je nato pripravila posnetke za album, tik pred zdajci pa je pri\xc5\xa1lo do nesporazumov in se je leta 1990 prvi\xc4\x8d raz\xc5\xa1la.\n_START_SECTION_\n1994\xe2\x80\x932003: Obuditve Kameleonov, Karamele in Septembra\n_START_PARAGRAPH_\nLeta 1994 je Malikovi\xc4\x8d kot spremljevalni vokalist sodeloval pri snemanju Kocjan\xc4\x8di\xc4\x8devega albuma Danilo & Friends - Najve\xc4\x8dji uspehi, ki vsebuje Kocjan\xc4\x8di\xc4\x8deve hite v razli\xc4\x8dnih priredbah. Med gostujo\xc4\x8dimi glasbeniki sta bila sta bila tudi Tulio in Jadran. Kameleoni so se takrat dogovorili za dva koncerta, prav tako pa so pri zalo\xc5\xbebi Helidon izdali kompilacijski album Kameleoni 66-67, s posnetki iz 60. let. 26. avgusta 1994 je skupina nastopila v dvorani Bonifika, za koncert pa je skupina vadila 26 dni po 5 ali 6 ur. Leta 1995 je skupina praznovala 30. obletnico ustanovitve in ob tej prilo\xc5\xbenosti posnela in izdala nov album Za vse generacije. Malikovi\xc4\x8d je prispeval glasbo za tri skladbe._NEWLINE_20. avgusta 1997 je Malikovi\xc4\x8d kot gost nastopil na koncertu ob 30. obletnici Faraonov, kjer je skupaj s Tuliem Furlani\xc4\x8dem in Faraoni zaigral skladbi \xc2\xbbPrle\xc2\xab in \xc2\xbbFigov list\xc2\xab. Posnetki so iz\xc5\xa1li na albumu v \xc5\xbeivo V \xc5\xbeivo! (San Simon, 20. 8. 1997)._NEWLINE_Leta 1998 je pri\xc5\xa1lo do obuditve skupine Karamela, katere zasedbo so do leta 2000 sestavljali Malikovi\xc4\x8d na kitari, Klun na bobnih, Marino Legovi\xc4\x8d na klaviaturah, Mare Dugaro na bas kitari in Boris Krmac na vokalu. Malikovi\xc4\x8d je takrat izrazil \xc5\xbeeljo po avtorskem izdelku, in skupina je posnela in izdala album Najlep\xc5\xa1a so jutra. Leta 1999 so se skupaj s Toma\xc5\xbeem Domiceljem udele\xc5\xbeili festivala MMS, kjer so izvedli skladbo \xc2\xbbLeta 2050\xc2\xab. Skupina je spet prekinila z delom leta 2000._NEWLINE_Leta 2003 je iz\xc5\xa1el kompilacijski album skupine September, The Best of September, skupina pa se je ponovno aktivirala in v zasedbi Malikovi\xc4\x8d, Ogrin, Ben\xc4\x8d, Asanovi\xc4\x87, Doblekar, Divjak in Tulio Furlani\xc4\x8d odigrala nekaj koncertov, med drugim v Pulju in na Festivalu Lent, turnejo pa so zaklju\xc4\x8dili v Hali Tivoli, kjer so bili predskupina skupini Deep Purple.\n_START_SECTION_\nSedanjost\n_START_PARAGRAPH_\nLeta 2008 so Malikovi\xc4\x8d, Kocjan\xc4\x8di\xc4\x8d, Furlani\xc4\x8d, Ogrin in Depangher ustanovili skupino Primorska legenda, ki je preigravala njihove stare uspe\xc5\xa1nice._NEWLINE_21. aprila 2009 je v Studiu 1 Televizije Slovenija potekal koncert ob 30. obletnici oddaje \xc5\xa0TOS, ki jo je vodil Dragan Buli\xc4\x8d. Na koncertu so nastopili \xc5\xa1tevilni slovenski rock izvajalci iz 60. let pa do za\xc4\x8detka 90. let. Malikovi\xc4\x8d je na koncertu igral kot \xc4\x8dlan zasedbe "Primorska legenda", ki so jo poleg njega sestavljali \xc5\xa1e Jadran Ogrin, Danilo Kocjan\xc4\x8di\xc4\x8d, Tulio Furlani\xc4\x8d, Nelfi Depangher in Marino Legovi\xc4\x8d ter je izvedla skladbi \xc2\xbbSjaj izgubljene ljubavi\xc2\xab\xc2\xa0in \xc2\xbbFigov list\xc2\xab, in Srce, ki je nastopila v originalni zasedbi, namesto pokojnega Pavla Risti\xc4\x8da je bobnal Ratko Divjak in je izvedla skladbi \xc2\xbbGvendolina, kdo je bil\xc2\xab\xc2\xa0in \xc2\xbbZlata obala\xc2\xab. Leto kasneje, 4. februarja 2010, je Buli\xc4\x8d organiziral \xc5\xa1e en podobni koncert "\xc5\xa0e pomnite, prijatelji?", na katerem so prav tako nastopili \xc5\xa1tevilni slovenski rock izvajalci iz 60. 70. in 80. let. Malikovi\xc4\x8d se je koncerta udele\xc5\xbeil s skupino Srce._NEWLINE_30. marca 2012 je pri\xc5\xa1lo do ponovne zdru\xc5\xbeitve skupine September na koncertu v Cankarjevem domu, v Ljubljani. Zasedbi Ben\xc4\x8d, Asanovi\xc4\x87, Malikovi\xc4\x8d, Divjak, Doblekar, Novak in Ogrin se je na odru pridru\xc5\xbeil tudi Peter Ugrin ml., sin \xc5\xbeal prekmalu preminulega Petra Ugrina, ki je bil tudi \xc4\x8dlan skupine. 16. avgusta 2014 je Malikovi\xc4\x8d kot \xc4\x8dlan skupine September v zasedbi Ben\xc4\x8d, Malikovi\xc4\x8d, Asanovi\xc4\x87, Doblekar, Jani Moder, \xc5\xbdiga Ko\xc5\xbear, Jan Gregorka in Bla\xc5\xbe Jurjev\xc4\x8di\xc4\x8d nastopil na festivalu Ni\xc5\xa1ville v Ni\xc5\xa1u._NEWLINE_25. maja 2013 se je na koncertu v Discu Planet Tu\xc5\xa1 Koper ponovno formirala skupina Karamela v zasedbi Malikovi\xc4\x8d, Klun, Ogrin in Goran Velikonja. Skupina je kmalu za\xc4\x8dela snemati novo plo\xc5\xa1\xc4\x8do in 29. aprila 2014 izdala prvi singl z albuma, \xc2\xbbJaz bi \xc5\xa1e\xc2\xab. Vmes je skupina nastopila na koncertu ob 35. obletnici radijske oddaje \xc5\xa0.T.O.S., kjer je zaigrala skladbi \xc2\xbbJaz bi \xc5\xa1e\xc2\xab\xc2\xa0in \xc2\xbb\xc5\xbdelja\xc2\xab. Novi album skupine, Brez strahu, je iz\xc5\xa1el 17. februarja 2017 pri zalo\xc5\xbebi Croatia Records. Malikovi\xc4\x8d je napisal glasbo za tri skladbe z albuma, \xc2\xbbManjka\xc5\xa1 nam\xc2\xab, \xc2\xbbZrno soli\xc2\xab\xc2\xa0in \xc2\xbbLuna\xc2\xab._NEWLINE_Malikovi\xc4\x8d trenutno igra skupaj z Nelfijem Depangherjem in Jadranom Ogrinom v triu ONI, kjer preigravajo rockovske klasike vseh obdobij.\n_START_SECTION_\nKitare in vzorniki\n_START_PARAGRAPH_\nPrva Malikovi\xc4\x8deva kitara je bila Fender Stratocaster letnik \'65, nanjo pa je igral pri Kameleonih. Pri Faraonih je igral na Gibson SG, pri Srcu in Septembru je ve\xc4\x8dinoma uporabljal Gibson Les Paul, kasneje je uporabljal kitaro Kramer Pacer, trenutno pa uporablja kitaro Music Man "Luke", ki jo je oblikoval Steve Lukather. Njegovi prvi vzorniki so bili kitaristi skupin The Shadows, The Beatles, The Rolling Stones ter Jimi Hendrix. Med bolj\xc5\xa1e slovenske kitariste je uvrstil Draga Della Bernadino, Janeza Bon\xc4\x8dino in Primo\xc5\xbea Gra\xc5\xa1i\xc4\x8da.'